Κανονισμός (ΕΚ) αριθ. 214/2004 της Επιτροπής

της 6ης Φεβρουαρίου 2004

για τον καθορισμό των προδιαγραφών εμπορίας για τα κεράσια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Τα κεράσια περιλαμβάνονται στα προϊόντα του παραρτήματος I του κανονισμού (ΕΚ) αριθ. 2200/96, για τα οποία πρέπει να θεσπιστούν προδιαγραφές. Για λόγους σαφήνειας, ο κανονισμός (ΕΚ) αριθ. 899/87 της Επιτροπής, της 30ής Μαρτίου 1987, που καθορίζει τους κανόνες ποιότητας για τα κεράσια(2) και έχει τροποποιηθεί πολλές φορές, πρέπει να καταργηθεί και να αντικατασταθεί από νέο κανονισμό. Για το σκοπό αυτό και για τη διατήρηση της διαφάνειας στην παγκόσμια αγορά πρέπει να ληφθεί υπόψη το πρότυπο UN/ECE FFV-13 για την εμπορία και τον έλεγχο της ποιότητας των κερασιών, το οποίο συνιστάται από την ομάδα εργασίας για την τυποποίηση των ευαλλοίωτων προϊόντων και τη βελτίωση της ποιότητας της Οικονομικής Επιτροπής του Οργανισμού Ηνωμένων Εθνών για την Ευρώπη (UN/ECE).

(2) Με την εφαρμογή των νέων αυτών προδιαγραφών αναμένεται να αποσυρθούν από την αγορά τα προϊόντα που δεν έχουν ικανοποιητική ποιότητα, να προσαρμοστεί η παραγωγή στις απαιτήσεις των καταναλωτών και να διευκολυνθούν οι εμπορικές συναλλαγές που έχουν ως βάση το θεμιτό ανταγωνισμό, με αποτέλεσμα τη συμβολή στη βελτίωση της κερδοφορίας.

(3) Οι προδιαγραφές έχουν εφαρμογή σε όλα τα στάδια της εμπορίας. Η μεταφορά σε μεγάλες αποστάσεις, η αποθήκευση για μεγάλα χρονικά διαστήματα και οι διάφορες διεργασίες στις οποίες υποβάλλονται τα προϊόντα, είναι δυνατόν να προκαλέσουν ορισμένες αλλοιώσεις που οφείλονται στη βιολογική ανάπτυξη των προϊόντων ή στον ευαλλοίωτο χαρακτήρα τους. Οι εν λόγω αλλοιώσεις πρέπει να λαμβάνονται υπόψη κατά την εφαρμογή των προδιαγραφών στα στάδια εμπορίας που έπονται της αποστολής.

(4) Δεδομένου ότι τα προϊόντα της κατηγορίας "έξτρα" πρέπει να αποτελούν αντικείμενο ιδιαίτερα επιμελούς διαλογής και συσκευασίας, στην περίπτωσή τους πρέπει να λαμβάνεται υπόψη μόνον η μείωση της νωπότητας και της διόγκωσης.

(5) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι προδιαγραφές εμπορίας για τα κεράσια που υπάγονται στον κωδικό ΣΟ 0809 20 παρατίθενται στο παράρτημα.

Οι προδιαγραφές εφαρμόζονται σε όλα τα στάδια εμπορίας σύμφωνα με τους όρους του κανονισμού (ΕΚ) αριθ. 2200/96.

Ωστόσο, στα στάδια που έπονται της αποστολής, τα προϊόντα επιτρέπεται να παρουσιάζουν, σε σχέση με τις απαιτήσεις των προδιαγραφών, ελαφρά μείωση της νωπότητας και της διόγκωσής τους· τα προϊόντα που ταξινομούνται σε άλλες κατηγορίες εκτός της κατηγορίας "έξτρα" επιτρέπεται να παρουσιάζουν επιπλέον ελαφρές αλλοιώσεις που οφείλονται στη βιολογική ανάπτυξή τους ή στον ευαλλοίωτο χαρακτήρα τους.

Άρθρο 2

Ο κανονισμός (ΕΟΚ) αριθ. 899/87 καταργείται.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Φεβρουαρίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 47/2003 της Επιτροπής (ΕΕ L 7 της 11.1.2003, σ. 64).

(2) ΕΕ L 200 της 21.7.1987, σ. 18· κανονισμός όπως τροποποιήθηκε τελευταία από τον κανονισμό (ΕΚ) αριθ. 46/2003 (ΕΕ L 7 της 11.1.2003, σ. 61).

ΠΑΡΑΡΤΗΜΑ

ΠΡΟΔΙΑΓΡΑΦΕΣ ΓΙΑ ΤΑ ΚΕΡΑΣΙΑ

I. ΟΡΙΣΜΟΣ ΤΟΥ ΠΡΟΪΟΝΤΟΣ

Οι παρούσες προδιαγραφές αφορούν τα κεράσια των ποικιλιών (cultivars) που προέρχονται από τα είδη Prunus avium L., Prunus cerasus L. ή υβρίδιά τους και τα οποία προορίζονται να διατεθούν νωπά στον καταναλωτή, ενώ εξαιρούνται τα κεράσια που προορίζονται για βιομηχανική μεταποίηση.

II. ΔΙΑΤΑΞΕΙΣ ΓΙΑ ΤΗΝ ΠΟΙΟΤΗΤΑ

Οι παρούσες προδιαγραφές έχουν ως στόχο τον καθορισμό απαιτήσεων όσον αφορά την ποιότητα που πρέπει να έχουν τα κεράσια μετά την προετοιμασία και τη συσκευασία.

Α. Ελάχιστες απαιτήσεις

Σε όλες τις κατηγορίες, με την επιφύλαξη των ειδικών διατάξεων για κάθε κατηγορία και των επιτρεπόμενων ανοχών, τα κεράσια πρέπει να είναι:

- άθικτα,

- νωπής υφής,

- υγιή· εξαιρούνται τα προϊόντα που παρουσιάζουν σήψη ή αλλοιώσεις που τα καθιστούν ακατάλληλα για την κατανάλωση,

- κρουστά (ανάλογα με την ποικιλία),

- καθαρά, πρακτικά απαλλαγμένα από ορατές ξένες ύλες,

- πρακτικά απαλλαγμένα από επιβλαβείς οργανισμούς,

- πρακτικά απαλλαγμένα από αλλοιώσεις οφειλόμενες σε επιβλαβείς οργανισμούς,

- απαλλαγμένα από μη φυσιολογική εξωτερική υγρασία,

- απαλλαγμένα από ξένη οσμή ή/και γεύση,

- με το μίσχο τους(1).

Τα κεράσια πρέπει να έχουν συλλεγεί επιμελώς.

Τα κεράσια πρέπει να είναι επαρκώς ανεπτυγμένα και ώριμα. Η ανάπτυξη και η κατάστασή τους πρέπει να τους επιτρέπουν:

- να αντέχουν στη μεταφορά και στη διακίνηση και

- να φθάνουν στον τόπο προορισμού σε ικανοποιητική κατάσταση.

Β. Ταξινόμηση

Τα κεράσια ταξινομούνται σε τρεις κατηγορίες, που ορίζονται κατωτέρω:

i) Κατηγορία "έξτρα"

Τα κεράσια της κατηγορίας αυτής πρέπει να είναι ανώτερης ποιότητας. Πρέπει να είναι επαρκώς ανεπτυγμένα και να διαθέτουν όλα τα χαρακτηριστικά και το τυπικό χρώμα της ποικιλίας.

Δεν πρέπει να παρουσιάζουν ελαττώματα, με εξαίρεση πολύ ελαφρά επιφανειακά ελαττώματα του δέρματος, υπό τον όρο ότι αυτά δεν θίγουν τη γενική όψη του προϊόντος, την ποιότητά του, τα χαρακτηριστικά διατήρησής του και την εμφάνισή του στη συσκευασία.

ii) Κατηγορία I

Τα κεράσια της κατηγορίας αυτής πρέπει να είναι καλής ποιότητας. Πρέπει να διαθέτουν τα χαρακτηριστικά της ποικιλίας.

Επιτρέπεται, εντούτοις, να παρουσιάζουν τα ακόλουθα ελαφρά ελαττώματα, υπό τον όρο ότι αυτά δεν θίγουν τη γενική όψη του προϊόντος, την ποιότητά του, τα χαρακτηριστικά διατήρησής του και την εμφάνισή του στη συσκευασία:

- ελαφρά ελαττώματα σχήματος,

- ελαφρά ελαττώματα χρώματος.

Τα κεράσια πρέπει να είναι απαλλαγμένα από εγκαύματα, σκασίματα, μώλωπες και φθορές από χαλάζι.

iii) Κατηγορία II

Η κατηγορία αυτή περιλαμβάνει τα κεράσια που δεν πληρούν τα κριτήρια ταξινόμησης σε ανώτερη κατηγορία, αλλά ανταποκρίνονται στις ελάχιστες απαιτήσεις που καθορίζονται ανωτέρω.

Τα κεράσια επιτρέπεται να παρουσιάζουν τα ακόλουθα ελαττώματα, υπό τον όρο ότι διατηρούν τα ουσιώδη χαρακτηριστικά ποιότητας, διατήρησης και εμφάνισης:

- ελαττώματα σχήματος και χρώματος, εφόσον οι καρποί διατηρούν τα χαρακτηριστικά της ποικιλίας,

- μικρά επουλωμένα επιφανειακά τραύματα που δεν μπορούν να αλλοιώσουν σημαντικά την όψη ή τα χαρακτηριστικά διατήρησης των καρπών.

III. ΔΙΑΤΑΞΕΙΣ ΓΙΑ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ

Το μέγεθος προσδιορίζεται από τη μέγιστη διάμετρο της ισημερινής τομής. Τα κεράσια πρέπει να έχουν τις ακόλουθες ελάχιστες διαμέτρους:

- κατηγορία "έξτρα": 20 mm,

- κατηγορίες I και II: 17 mm.

IV. ΔΙΑΤΑΞΕΙΣ ΓΙΑ ΤΙΣ ΑΝΟΧΕΣ

Σε κάθε συσκευασία επιτρέπονται ανοχές όσον αφορά την ποιότητα και το μέγεθος για προϊόντα που δεν πληρούν τις απαιτήσεις της αναγραφόμενης κατηγορίας.

Α. Ανοχές ποιότητας

i) Κατηγορία "έξτρα"

Ποσοστό 5 % κατ' αριθμό ή κατά βάρος κερασιών που δεν πληρούν τις απαιτήσεις της κατηγορίας, αλλά ανταποκρίνονται σε εκείνες της κατηγορίας Ι ή, κατ' εξαίρεση, περικλείονται στα όρια ανοχής της κατηγορίας αυτής, με εξαίρεση τα υπερώριμα φρούτα. Εντός αυτού του ορίου ανοχής, το ποσοστό καρπών που έχουν ανοίξει ή/και έχουν προσβληθεί από σκώληκες δεν επιτρέπεται να υπερβαίνει συνολικά το 2 %.

ii) Κατηγορία I

Ποσοστό 10 % κατ' αριθμό ή κατά βάρος κερασιών που δεν πληρούν τις απαιτήσεις της κατηγορίας, αλλά ανταποκρίνονται σε εκείνες της κατηγορίας ΙΙ ή, κατ' εξαίρεση, περικλείονται στα όρια ανοχής της κατηγορίας αυτής. Εντός αυτού του ορίου ανοχής, το ποσοστό καρπών που έχουν ανοίξει ή/και έχουν προσβληθεί από σκώληκες δεν επιτρέπεται να υπερβαίνει το 4 %.

Επιπλέον, επιτρέπεται ποσοστό 10 % κερασιών χωρίς μίσχο, υπό τον όρο ότι το δέρμα δεν έχει υποστεί βλάβη και ότι δεν έχει σημειωθεί σοβαρή απώλεια χυμού.

iii) Κατηγορία II

Ποσοστό 10 % κατ' αριθμό ή κατά βάρος κερασιών που δεν πληρούν ούτε τις απαιτήσεις της κατηγορίας ούτε τις ελάχιστες απαιτήσεις, με εξαίρεση τα προϊόντα που παρουσιάζουν σήψη ή άλλη αλλοίωση η οποία τα καθιστά ακατάλληλα για την κατανάλωση. Εντός αυτού του ορίου ανοχής, το ποσοστό υπερώριμων καρπών ή/και καρπών που έχουν ανοίξει ή/και έχουν προσβληθεί από σκώληκες δεν επιτρέπεται να υπερβαίνει συνολικά το 4 %. Το ποσοστό υπερώριμων καρπών δεν επιτρέπεται να υπερβαίνει συνολικά το 2 %.

Επιπλέον, επιτρέπεται ποσοστό 20 % κερασιών χωρίς μίσχο, υπό τον όρο ότι το δέρμα δεν έχει υποστεί βλάβη και ότι δεν έχει σημειωθεί σοβαρή απώλεια χυμού.

Β. Ανοχές μεγέθους

Για όλες τις κατηγορίες: 10 % κατ'αριθμό ή κατά βάρος κερασιών που δεν ανταποκρίνονται στις προδιαγραφές όσον αφορά το ελάχιστο μέγεθος υπό τον όρο όμως ότι η διάμετρος ισούται τουλάχιστον με:

- 17 mm για την κατηγορία "έξτρα",

- 15 mm για τις κατηγορίες I και II.

V. ΔΙΑΤΑΞΕΙΣ ΓΙΑ ΤΗΝ ΠΑΡΟΥΣΙΑΣΗ

Α. Ομοιογένεια

Το περιεχόμενο κάθε συσκευασίας πρέπει να είναι ομοιογενές και να περιέχει μόνον κεράσια της ίδιας καταγωγής, ποικιλίας και ποιότητας. Οι καρποί πρέπει να έχουν ομοιόμορφο μέγεθος.

Επιπλέον, τα κεράσια της κατηγορίας "έξτρα" πρέπει να έχουν ομοιόμορφο χρώμα και ωριμότητα.

Το ορατό τμήμα του περιεχομένου της συσκευασίας πρέπει να είναι αντιπροσωπευτικό του συνόλου του περιεχομένου της.

Κατά παρέκκλιση των προηγούμενων διατάξεων του παρόντος σημείου, τα προϊόντα που καλύπτονται από τον παρόντα κανονισμό επιτρέπεται να αναμειγνύονται, σε συσκευασίες πώλησης καθαρού βάρους 3 χιλιογράμμων κατ' ανώτατο όριο, με άλλα είδη νωπών οπωροκηπευτικών, σύμφωνα με τους όρους του κανονισμού (ΕΚ) αριθ. 48/2003(2).

Β. Συσκευασία

Τα κεράσια πρέπει να συσκευάζονται κατά τρόπο που εξασφαλίζει την κατάλληλη προστασία του προϊόντος.

Τα υλικά που χρησιμοποιούνται εντός της συσκευασίας πρέπει να είναι καινούργια και καθαρά και η ποιότητά τους πρέπει να αποτρέπει την πρόκληση εξωτερικών ή εσωτερικών βλαβών στα προϊόντα. Η χρήση υλικών, ειδικότερα χαρτιού ή σφραγίδων, που φέρουν εμπορικές ενδείξεις επιτρέπεται, υπό τον όρο ότι για την εκτύπωση ή τη σήμανση χρησιμοποιείται μη τοξικής μελάνη ή κόλλα.

Οι συσκευασίες πρέπει να είναι απαλλαγμένες από κάθε ξένη ύλη.

VI. ΔΙΑΤΑΞΕΙΣ ΓΙΑ ΤΗ ΣΗΜΑΝΣΗ

Κάθε συσκευασία πρέπει να φέρει τις ακόλουθες ενδείξεις, εκτυπωμένες στην ίδια πλευρά της συσκευασίας με χαρακτήρες ευανάγνωστους, ανεξίτηλους και εμφανείς από το εξωτερικό μέρος:

Α. Ταυτοποίηση

Συσκευαστής ή/και αποστολέας: όνομα και διεύθυνση ή κωδικό σήμα που έχει χορηγηθεί ή εγκριθεί από επίσημη Αρχή. Ωστόσο, στις περιπτώσεις όπου χρησιμοποιείται κωδικό σήμα, πρέπει να αναγράφεται κοντά του η ένδειξη "συσκευαστής" ή/και "αποστολέας" (ή ισοδύναμη συντομογραφία).

Β. Είδος του προϊόντος

- "Κεράσια", όταν το περιεχόμενο δεν είναι ορατό από το εξωτερικό μέρος,

- "Βύσσινα", κατά περίπτωση,

- "Picota" ή αντίστοιχη ονομασία, κατά περίπτωση,

- Ονομασία της ποικιλίας (προαιρετικά).

Γ. Καταγωγή του προϊόντος

Χώρα καταγωγής και, προαιρετικά, περιοχή παραγωγής ή εθνική, περιφερειακή ή τοπική τοπωνυμία.

Δ. Εμπορικά χαρακτηριστικά

Κατηγορία.

Ε. Σήμα επισήμου ελέγχου (προαιρετικά).

(1) Η απώλεια του μίσχου επιτρέπεται, υπό τον όρο ότι το δέρμα δεν έχει υποστεί βλάβη και ότι δεν έχει σημειωθεί σοβαρή απώλεια χυμού, στην περίπτωση των βύσσινων και των κερασιών του είδους "Picota" ή αντίστοιχου είδους, που χάνουν συνήθως τους μίσχους τους κατά τη συγκομιδή.

(2) ΕΕ L 7 της 11.1.2003, σ. 65.